Għadu ma ċediex Bernie Sanders għadu ma ta l-ebda sinjali konkreti li se jċedi lil Hillary Clinton fit-tellieqa għan-nominazzjoni tal-Partit Demokratiku għall-presidenza tal-Istati Uniti. Dan minkejja l-fatt li fl-abbozz tal-programm elettorali tal-istess partit dehret b'mod ċar l-intenzjoni li jinstab kompromess bejn il-prijoritajiet tiegħu u dawk ta' Clinton. Fost dawn il-kompromessi kien hemm l-inklużjoni ta' politika favur il-paga minima ta' $15 fis-siegħa; l-abolizzjoni tal-pieni tal-mewt u l-introduzzjoni mill-ġdid tal-Glass-Steagall Act, leġiżlazzjoni li kellha l-għan li tissepara l-operazzjonijiet tal-banek kummerċjali minn dawk ta' investiment qabel ma tneħħiet fis-snin disgħin. Minkejja dan id-dewmien, Sanders huwa mistenni li jagħti l-appoġġ tiegħu qrib jew matul il-Konvenzjoni tal-Partit Demokratiku. Jibdew id-diskussjonijiet Nhar il-Ħamis li għadda l-Aġent Prim Ministru ta' Spanja u Kap tal-Partit Popolari (PP) Mariano Rajoy ħabbar li se jibda d-diskussjonijiet mal-partiti l-oħra biex jipprova jgħaqqad koalizzjoni biex imexxi l-pajjiż tul din il-leġiżlatura. Rajoy se jkollu jagħmel dan il-pass hekk kif il-partit tiegħu kiseb 39 siġġu anqas milli għandu bżonn biex jiggverna waħdu. Minkejja dan in-nuqqas, ir-riżultat kien meqjus bħala suċċess għall-PP hekk kif tahom 14-il siġġu aktar milli kisbu fl-elezzjoni ta' Diċembru li għadda. Rajoy mhux se jkollu biċċa xogħol faċli biex jgħaqqad din il-koalizzjoni hekk kif s'issa l-ebda partit ieħor ma esprima x-xewqa li jikkopera miegħu. Reżistenza kbira Il-liġi tax-xogħol li qiegħda tiġi proposta mill-Gvern Soċjalista Franċiż immexxi mill-President Francois Hollande reġgħet sabet ruħha taħt attakk minn diversi fronti. Dan hekk kif kienet fil-mira ta' kritika qawwija kemm min-naħa tal-unjins tal-ħaddiema kif ukoll il-federazzjonijiet ta' min iħaddem wara l-falliment tan-negozjati li l-Gvern kellu magħhom. Il-liġi tressqet mill-Gvern diversi xhur ilu u għandha l-għan li tagħti aktar flessibbiltà lil min iħaddem billi tippermettilu jkeċċi lill-impjegati b'faċilità akbar. It-tama ta' Hollande kienet li din il-liġi tagħti spinta lill-ekonomija li staġnat fl-aħħar snin. Madankollu, il-liġi kienet milqugħa b'reżistenza kbira minn bosta assoċjazzjoniet li ħassew li kienet radikali wisq jew li ma kinitx radikali biżżejjed. Attakk devastanti Kelliem għall-Gvern Tork żvela li t-tliet persuni li wettqu l-attakk terroristiku li sar nhar it-Tlieta li għadda f'ajruport f'Istanbul jorriġinaw mir-Russja, l-Uzbekistan u l-Kyrgyztan. Huwa spjega wkoll li l-indikazzjonijiet huma li l-metodu u l-istil tal-attakk li użaw hu simili għal dak assoċjat mal-Istat Iżlamiku. Madankollu, huma għadhom ma kkommettewx ruħhom li jikklassifikaw l-attakk bħala wieħed ġej minn dan il-grupp. Fl-attakk it-terroristi fetħu n-nar fuq in-nies li kienu fit-triq biex wara daħlu fl-ajruport fejn splodew lilhom infushom. Dan qiegħed jiġi meqjus bħala l-aktar attakk devastanti mis-serje ta' attentati li seħħew fit-Turkija matul dawn l-aħħar snin hekk kif mietu 44 ruħ u ndarbu aktar minn 230. Kritika lejn l-Iżrael Skont rapport maħruġ mill-hekk imsejjaħ 'Kwartett', jiġifieri l-Istati Uniti, ir-Russja, l-Unjoni Ewropea u n-Nazzjonijiet Uniti, Iżrael għandu jieqaf milli jkompli fil-bini ta' blokok residenzjali fiż-żoni kkontestati minnu u l-Palestina. Dan hekk kif din il-politika ta' espansjoni qiegħda tiġi kkunsidrata bħala ta' theddida għas-soluzzjoni ta' żewġ stati li qed jippruvaw jilħqu l-pajjiżi involuti fir-rawnd attwali ta' negozjati ta' paċi. Barra minn hekk, l-istess rapport poġġa fid-dubju d-dedikazzjoni tal-Prim Ministru Iżraeljan Benjamin Netanyahu li uffiċjalment qal li se jipprova jasal għal soluzzjoni ta' żewġ stati. Però, fil-kampanja elettorali tas-sena l-oħra huwa kien tenna li mhux se jkun hemm stat Palestinjan sakemm ikun qiegħed imexxi hu. Ritorn għan-normal Il-President tar-Russja Vladimir Putin ħabbar l-intenzjoni tiegħu li jneħħi s-sanzjonijiet ekonomiċi li impona fuq it-Turkija s-sena l-oħra wara li dawn tal-aħħar waqqgħu ajruplan tal-gwerra Russu li kien involut fil-kampanja militari Sirjana. Barra minn hekk, Putin wiegħed li jneħħi r-restrizzjonijiet li tpoġġew fuq it-turisti Russi li fl-aħħar xhur ma kinux qegħdin jitħallew imorru lejn it-Turkija. Il-mexxej Russu ħa din id-deċiżjoni wara li l-President tat-Turkija Tayyip Erdogan bagħat ittra li fiha esprima d-dispjaċir tiegħu għall-attakk li seħħ is-sena l-oħra. Minkejja li din ma kinitx l-apoloġija ċara li Putin kien talab wara l-attakk, huwa deher kuntent bl-ittra u għażel li ma jtawwalx il-kwistjoni aktar milli ilha għaddejja diġà.